Bekende sportman verloor kankerstryd | Netwerk24
Bekende sportman verloor kankerstryd
Hierdie foto van Ewald Bonzet, 'n introvert wat die media maar min vertrou het, is in 2015 geneem. FOTO: Netwerk24
Een van Welgelegen en die land se bekendste en veelsydigste wêreldrekord-atlete het op Woensdag 7 September die stryd teen beenmurgkanker verloor.
George Bonzet (64), beter bekend as Ewald, het van vroeg af reeds sy staal op die atletiekveld gewys, vertel sy seun, Ewald jr.
Reeds in 1969, in sy pa se matriekjaar, het Ewald sr. die WP se junior rekords laat spat, en van 1972 tot 1979 verbeter hy 11 SA rekords, sê sy seun.
Kort hierna is sy pa na Duitsland waar hy 'n nuwe 10 000 m-rekord opgestel het wat eers ses jaar later in 1980 verbeter is.
Hierdie poging plaas Ewald sr. derde op die lys van beste vertonings van alle tye in die wêreld, maar dit was nog geensins die einde van sy sukses.
Net die volgende jaar in 1975 stel Ewald sr. die beste tyd in die wêreld op in die 2 000 m.
Dit was egter tydens moeilike tye in die apartheidsera in Suid-Afrika, en Ewald kon nie aan die Olimpiese Spele deelneem nie.
Dit het hom egter nie verhoed om sy vlag hoog te laat wapper en as individu in onder meer Duitsland, Finland, Italië, België, Amerika en selfs Angola deel te neem nie.
In Amerika was Ewald sr. onoorwonne in binnenshuise wedlope, vertel sy seun.
Hier klop hy onder meer vir Frank Shorter, die destydse Olimpiese kampioen, en word ses universiteitsbeurse aangebied, wat hy egter van die hand wys.
"My pa word die eerste atleet in die geskiedenis van die land wat 10 droommyle hardloop. Hy word een van slegs drie atlete wat Springbokkleure in drie atletiekkodes verwerf – in baan-, veld- en padwedlope," sê Ewald jr.
"Op 32-jarige ouderdom hardloop hy een van die vinnigste debuutmarathons nog in die wêreld – 2:12:08 tydens geweldige stormagtige reën en windtoestande, terwyl die wêreldrekord in daardie stadium op 2:09:07 gestaan het.
"Dít maak hom een van die veelsydigste langafstandatlete wat SA nóg opgelewer het, asook een van die vyf mees veelsydigste atlete in wêreldgeskiedenis."
Sy pa is in 1982 vereer met die gesogte Reggie Walker-medalje, die hoogste toekenning van die destydse atletiekunie vir sy jarelange prestasie op die atletiekbaan en as afrigter.
Ewald sr. is in 2007 gediagnoseer met miëloom, 'n soort beenmurgkanker, en moes twee beenmurgoorplantings ondergaan. Ten tyde van sy sterfte was hy reeds 42 jaar aan die departement van gesondheid verbonde.